যুদ্ধ থামতেই অশিক্ষার অন্ধকারে ডুবছে গাজার শিশুরা! এবার কী হবে?

ওয়েব ডেস্ক: গাজা (Gaza) জুড়ে ধ্বংসস্তূপ। তার মাঝেই তাঁবু খাটিয়ে জীবনের লড়াই চালিয়ে যাচ্ছে লাখ লাখ পরিবার। একইসঙ্গে এক অতল অন্ধকার ভবিষ্যতের মুখে দাঁড়িয়ে লক্ষ লক্ষ শিশু। যেখানে পেট ভরানোটাই একটা যুদ্ধ, সেখানে শিক্ষা (Child Education In Gaza) যেন এক বিলাসিতার অধ্যায়। কিন্তু শিশুরা শিক্ষা না পেলে গাজার ভবিষ্যত নিয়েও উঠছে একটা প্রশ্নচিহ্ন। যুদ্ধের দুই বছর ধরে পড়াশোনা থেকে বঞ্চিত ৬ লক্ষাধিক প্যালেস্তিনীয় শিশু, যা নিয়ে এবার উদ্বেগ প্রকাশ করল রাষ্ট্রপুঞ্জও (United Nations)।

আসলে ইজরায়েল-হামাস যুদ্ধের (Israel-Hamas War) ফলে গাজার বহু স্কুল ধ্বংস বা ক্ষতিগ্রস্ত হয়েছে। তার জেরে পড়াশোনা থেকে ছিটকে গিয়েছে প্রায় গোটা প্রজন্ম। কারণ গত দু’বছরে বর্ণমালা বা গণিত নয়, গাজার শিশুরা শিখেছে জলের সন্ধান করা, খাবারের জন্য লড়াই করা আর মাথা গোঁজার জন্য একটু আশ্রয় খোঁজার লড়াই।

আরও পড়ুন: বিবাহবার্ষিকীর দিনই সাজা ঘোষণা, জানেন হাসিনার স্বামী কে ছিলেন?

গত মাসের যুদ্ধবিরতি পরিস্থিতি খানিক স্বস্তি দিলেও গাজার বুকে সংকট এখনও গভীর। সম্প্রতি ইউনিসেফ জানিয়েছে, হাজার প্রায় ৬,৩০,০০০ শিশু স্কুলছুট। এর মধ্যে এখনও পর্যন্ত মাত্র ১ লক্ষ শিশুকে অস্থায়ী শিক্ষাকেন্দ্রে ফেরানো সম্ভব হয়েছে। কিন্তু বাকিরা এখনও শিক্ষার আলো ফিরে পায়নি। কারণ গাজা স্ট্রিপে স্থায়ী স্কুলের অস্তিত্ব আর নেই। যেসব অস্থায়ী স্কুল চালু হয়েছে, সেগুলির দশাও বেশ রুগ্ন। ছেঁড়া তাঁবু, ভাঙা বিল্ডিং বা খোলা মাঠ – এসবই এখন গাজার ‘ক্লাসরুম’ হয়ে দাঁড়িয়েছে। আর এসবের মাঝে শিক্ষার আলো কতটুকু পৌঁছবে, তা নিয়েই উঠছে প্রশ্ন।

এদিকে যেসব শিশুদের কোনওভাবে ক্লাসে ফেরানো হয়েছে, তাঁদের মনে আজও দগদগে যুদ্ধের স্মৃতি। এই অবস্থায় বেশ কিছু আশঙ্কাও বাড়ছে। কারণ গাজার শিশুরা যদি এখনও স্কুলের গণ্ডিতে না প্রবেশ করে, তাহলে বাড়তে পারে বাল্যবিবাহ, শিশুশ্রম বা সশস্ত্র গোষ্ঠীতে শিশুদের যোগদানের ঘটনাও। তাই গাজার এই অশিক্ষার অন্ধকার নিয়ে চিন্তা বাড়ছে রাষ্ট্রপুঞ্জেও।